সহপাঠি বা সহকর্মীরূপে জীবনে বহু মানুষের সাথে পরিচয় ঘটেছে। জীবনের নানা বাঁকে তারা যেমন বন্ধুরূপে এসেছেন, তেমনি চলেও গেছেন। তবে আমার স্মৃতিতে যারা স্থায়ী ভাবে বিশাল জায়গা দখল করে আছেন তাদেরই একজন ডাঃ মোহাম্মদ উল্লাহ ভাই। জীবনে এমন একজন বন্ধু পাওয়াটাও ভাগ্যের ব্যাপার। নবীজী (সাঃ)বলেছেন, যখন কোন ঈমানদার ব্যক্তি অন্য একজন ঈমানদারের সাথে মিলিত হয় তখন তার ঈমান বেড়ে যায়। সেটি আমিও অনুভব করতাম। আমরা তিন বন্ধু যতটা সম্ভব প্রায়ই একত্রিত হতাম। সেটি প্রায় প্রতি সপ্তাহতেই হত। বয়সে আমিই তাদের মধ্যে সিনিয়র ছিলাম। কিন্তু সেটি আমার কাছে কখনই মনে হয়নি। আমি তাদের থেকে প্রচুর বিষয় শিখেছি। প্রায় প্রতি সাক্ষাতে আমাদের আলোচনার বিষয় হত মুসলমান রূপে আমাদের দায়দায়িত্বের কথা। দায়িত্বপালনে আমরা যে কতটা পিছিয়ে আছি সে দুশ্চিন্তার কথা। আল্লাহর কাছে কিভাবে জবাব দিব সে দূর্ভাবনার কথা। সাপ্তাহিক ছুটির দিনগুলোতে আমরা পরিকল্পনা করতাম কোন একজনের বাসায় সপরিবারে একত্রিত হওয়ার। আর এতে শুধু আমাদের নিজেদের মাঝের সম্পর্কই মজবুত হয়নি, আমাদের ছেলেমেয়েরাও পরস্পরে ঘনিষ্ঠ হয়ার সুযোগ পেয়েছিল। এতে গড়ে উঠেছিল আমাদের তিনটি পরিবারের মাঝে মজবুত পারিবারিক বন্ধন।